
Predlogi amandmajev k Predlogu zakona o spremembah in dopolnitvah 
Zakona o preprečevanju pranja denarja in financiranja terorizma
K 3. členu

V  3. členu se v  spremenjenem 51.a členu v drugem odstavku v tretji alineji besedi »te točke« nadomestita z besedama »tega odstavka«.

Obrazložitev:

Amandma je redakcijske narave in odpravlja napačno poimenovanje sklica.

K 4. členu

V 4. členu se v dodanem 51.b členu v štirinajstem odstavku stavek »Obdelujejo se identifikacijski podatki imetnika potrdila ter podatki o izdanem potrdilu.« nadomesti s stavkom »Obdelujejo se identifikacijski podatki imetnika potrdila, pri čemer se v primeru, da je imetnik potrdila fizična oseba, obdelujejo podatki o njegovem osebnem imenu in datumu rojstva, ter podatki o izdanem potrdilu.«.

Za tretjim stavkom se doda nov četrti stavek, ki se glasi: »Upravljavec registra podatkov iz evidence iz tega odstavka ne sme posredovati tretjim osebam.«.

V dodanem 51.c členu se spremeni četrti odstavek tako, da se glasi:

»(4) V primeru preklica dostopa iz tega člena upravljavec registra z odločbo iz prvega odstavka tega člena prekliče tudi potrdilo o izkazanem pravnem interesu. V odločbi iz prejšnjega stavka upravljavec registra navede in pojasni razloge za preklic potrdila ter navede informacije o pravici do pravnega sredstva.«.

V dodanem 51.č členu se v četrtem odstavku besedi »identifikacijski podatki« nadomestita z besedilom »podatki o osebnem imenu«. 

Za tretjim stavkom se doda nov četrti stavek, ki se glasi: »Upravljavec registra podatkov iz evidence iz tega odstavka ne sme posredovati tretjim osebam.«.

V dodanem 51.d členu se v prvem odstavku besedilo »vsebuje podatke o osebi« nadomesti z besedilom »vsebuje podatke o osebnem imenu osebe«.

Obrazložitev:

Amandma k 4. členu sledi mnenju Zakonodajno-pravne službe, ki je  glede rešitve v 51.b členu opozorila, da je v primeru obdelave osebnih podatkov treba jasno določiti, katere osebne podatke sme obdelovati obdelovalec v javnem sektorju, kot je AJPES, ki je upravljavec registra. Določi se tudi, komu se te podatke lahko posreduje.

S spremembo k 51.c členu se jasneje določi, da gre v primeru preklica dostopa za eno odločbo, s katero se hkrati prekliče tudi potrdilo o izkazanem pravnem interesu.

S spremembo 51.č člena se na podlagi mnenja Zakonodajno-pravne službe odpravi pomanjkljivost, da se v primeru obdelave osebnih podatkov jasno določi, katere osebne podatke sme obdelovati upravljavec registra in komu se te podatke lahko posreduje.

S spremembo 51.d člena se podobno kot v primeru 51.b in 51.č člena jasno določi, katere osebne podatke se lahko obdeluje.

